recursal/SuperWikiNEXT-32B huggingface dataset:
**Andre canider** er ikke en vitenskapelig gruppe innen systematikken, men snarere en slags samlegruppe for arter i hundefamilien som ikke naturlig passer inn i eksisterende grupper. Skepsisen skyldes i all vesentlighet at antallet diploide kromosomer ikke passer med dagens gruppering.

Arter
-----

Ørehunden (*Otocyon megalotis*) volder mange forskere problemer med hensyn til plasseringen i systematikken, fordi den har 72 diploide kromosomer, men klassifiseres som en revelignende canide. Problemet er at kun hundelignende canider har like mange eller flere diploide kromosomer. Bushhund og mankeulv har eksempelvis 74, og begge klassifiseres som hundelignende canider. Wayne mener derfor at denne arten med fordel kan plasseres i en egen samlegruppe.

Mårhunden (*Nyctereutes procyonoides*) er en annen art som volder problemer med hensyn til plasseringen i systematikken. Denne arten har 42 diploide kromosomer, men klassifiseres som en hundelignende canide. Problemet er at kun revelignende canider har like få eller færre slike diploide kromosomer. Fjellrev har eksempelvis 50 og rødrev 36, og begge klassifiseres som revelignende canider. Wayne mener derfor at denne arten også med fordel kan plasseres i en egen samlegruppe, sammen med nevnte ørehund.

Gruppen med grårever (*Urocyon*), som består av tre arter, har også et forvirrende høyt antall diploide kromosomer (66) i forhold til klassifiseringen, men dem regnes altså til de revelignende canidene. Wayne mener derfor at det kan være grunnlag for også å flytte disse over i samme samlegruppe, sammen med de to ovennevnte artene, og han kaller denne gruppen for *andre canider*.

Det må også nevnes at fennek (*Vulpes zerda*) har hele 64 diploide kromosomer, noe som skiller den klart ut som unik blant de ekte revene. Wayne sier imidlertid ingen ting om denne artens plassering i systematikken. Derimot antyder han at årsaken til det forvirrende antallet kromosomer for de tre ovennevnte arten kan ha med alderen til slektene å gjøre. Han mener disse kan ha skilt lag med de andre reve- og hundelignende canidene alt for omkring 9 millioner år siden, noe som i så fall gjør de til de eldste slektene blant våre nålevende canider.

Se også
-------

* Hundelignende canider
* Revelignende canider

Referanser
----------

1. ↑  Wayne, R. K. (1993). Molecular evolution of the dog family. Trends in genetics, 9(6), 218-224. DOI: 10.1016/0168-9525(93)90122-X

Eksterne lenker
---------------

* *Artikkelen har ingen egenskaper for arter i Wikidata*
**Pinatubo** er en vulkan på Luzon, en øy i Filippinene. Den befinner seg 100 km nordvest for Manila i distriktet til provinsen Pampanga.

Pinatubo er en stratovulkan og er omkring 1760 meter høy. Navnet Pinatubo betyr «som får til å vokse», og kommer kanskje av den fruktbare jorden rundt fjellet.

På 1500-tallet trakk mange av aeta-folkegruppen til Pinatubo under spanjolenes ekspansjon.

Utbruddet i 1991
----------------

Pinatubo hadde et voldsomt utbrudd i juni 1991, som ble et av de kraftigste vulkanutbruddene på 1900-tallet. Utbruddet regnes til tross for sine følger som et godt eksempel på forutgående skadeforebyggende arbeid. Utbruddet førte til at 700 mennesker omkom og at 100 000 ble hjemløse. Det finnes ikke mye informasjon om ev. tidligere utbrudd, men Pinatubo hadde før dette sannsynligvis ikke hatt noe større utbrudd på over 400 år. Aeta-folket fortalte om at man noen ganger i tidligere tider kunne høre små eksplosjoner, men dette er noe som er vanlig i et område med geotermisk aktivitet. 

Før utbruddet sørget Det filippinske instituttet for vulkanologi og seismologi for at mange mennesker ble evakuert. De erklærte et 10 km bredt område rundt vulkanen som farlig. Det ble satt i gang et stort arbeid for å evakuere folk. Man gjorde det man kunne for å fortelle folk om den overhengende faren. Blant annet sørget man for å vise videoer av vulkanutbrudd. Siden så mange mennesker ble evakuert, klarte man å unngå mye skade.

Det første større utbrudd fant sted 12. juni. Man opplevde at det regnet sand ned over store landområder. Det ble fulgt av flere jordskjelv og utbrudd. En aske- og dampsøyle ble sendt 30 km opp i luften. 20 millioner tonn svoveldioksid ble slynget ut i atmosfæren. Det ble meldt om at sand hadde falt ned så langt unna som i Vietnam. Utbruddet hadde til en viss grad virkning på værforhold flere steder. Svoveldioksid som samlet seg i stratosfæren hadde innvirkning på solstrålene og gjorde at det mange steder i verden ble noen grader kaldere.

Fra 1992
--------

Et utbrudd fulgte i august 1992. I dette utbruddet omkom omkring 70 personer. 

Av frykt for ras og flom sørget man i 2001 for å drenere bort en del av vannet som hadde samlet seg i krateret.

I dag[*når?*] foregår svømming og padling med kajakk i kratersjøen.

Referanser
----------

1. ↑  «Global Volcanism Program | Pinatubo | Eruptive History». *web.archive.org*. 11. juni 2009. Archived from the original on 11. juni 2009. Besøkt 7. juni 2022. CS1-vedlikehold: Uheldig URL (link)
2. ↑  «Philippines volcano lake empties» **(engelsk)**. 6. september 2001. Besøkt 7. juni 2022.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** LCCN **·** GeoNames **·** BBC Things
 |
*Denne artikkelen omhandler Samveldet på 1600-tallet. Se Samveldet for informasjon om den moderne sammenslutningen av nasjoner.*

---

Samveldets flagg 1649-1651
Samveldets flagg 1651-1658
**Det engelske samveldet** (engelsk: **Commonwealth of England**) var den republikanske regjeringen som styrte først England og deretter hele Storbritannia med Skottland, Irland, koloniene og andre kronbesittelser fra 1649 til 1653, og fra 1659 til 1660, og ble etterfulgt av restaurasjonen i England. Samveldet ble opprettet etter dommen og henrettelsen av kong Karl I den 30. januar 1649. Republikkens eksistens ble erklært ved «En lov som deklarerte England for å være et samvelde», godkjent av Rumpparlamentet den 19. mai 1649, og kastet samtidig alle som støttet monarkiet ut av offentlige verv. Makten til Samveldet i begynnelsen hvilte hovedsakelig i parlamentet og det engelske statsrådet. I løpet av denne perioden fortsatte krigen, særskilt i Irland og Skottland mellom parlamentarikernes styrker og de som motsatte seg dem, som en del av hva som kalles den tredje engelske borgerkrig.

I 1653, etter tvangsmessig oppløsning av Rumpparlamentet, ble Oliver Cromwell erklært som *Lord Protector* av et forent «Samvelde av England, Skottland og Irland» under begrepet «regjeringens instrument», noe som innledet en periode som kalles for Protektoratet. Etter Cromwells død, og fulgt av en kort periode under hans sønn Richard Cromwell, ble Protektoratets parlament oppløst i 1659 og Rumpparlamentet tilbakekalt. Det var begynnelsen på en prosess som førte til gjenopprettelsen av monarkiet i 1660. Begrepet Samveldet benyttes tidvis for hele perioden 1649 til 1660 – en periode referert til av monarkister som Interregnum (avbruddet) – men andre historikere benytter begrepet begrenset for årene før Cromwells formelle overtagelse av makten i 1653.

Se også
-------

* Samveldet av nasjoner

Referanser
----------

1. ↑  Schultz, Oleg (2010)
2. ↑  «An Act declaring England to be a Commonwealth», *Wikisource*
3. ↑  «The Instrument of Government», *BCW Project*
4. ↑  «The instrument of government - full text», *The Cromwell Association*
5. ↑  «Interregnum (1649-1660)», *Official Website of The British Monarchy*

Litteratur
----------

* Firth, C.H.; Rait, R.S. red. (1911): «September 1650: Act for the Repeal of several Clauses in Statutes imposing Penalties for not coming to Church» i: *Acts and Ordinances of the Interregnum, 1642–1660*, s. 423–425
* Schultz, Oleg, red. (14. mars 2010): «Scotland and the Commonwealth: 1651–1660», *Archontology.org*
* Sevaldsen, Jørgen; et al. (2007): *Angles on the English-Speaking World, V.7: The State of the Union: Scotland, 1707–2007*, Museum Tusculanum Press, ISBN 978-87-635-0702-8, s. 39

Eksterne lenker
---------------

* Mynter fra tiden under Samveldet 1649–1660, inkludert *halfcrowns*

|  |  |
| --- | --- |
| Oppslagsverk/autoritetsdata | VIAF
 |
**Erik Nyheim Halberg** (født 3. april 1995) er en norsk håndballspiller som spiller i Fjellhammer Håndball, i 2. divisjon (2018/19). Han spilte i 2015/2016 i førstedivisjonsklubben Charlottenlund. Erik Halberg har spilt for eliteserieklubben Elverum og var med på å ta både seriesølv og sluttspillgull med eliteserielaget i 2013/2014-sesongen og sluttspillgull i 2014/15-sesongen. Han har også cupsølv med gutter 20-laget til Elverum i sesongen 2013/2014. Han scoret hele seks scoringer i sluttspillfinalene 2013/14-sesongen.

Referanser
----------

1. ↑  Spillerstall HA Fjellhammer IL. Besøkt 5. oktober 2018
2. ↑  «Kamp». Norges Håndballforbund. Besøkt 5. oktober 2018.
3. ↑  Drar ut for å komme hjem ostlendingen.no. Besøkt 5. oktober 2018
4. ↑  Erik Nyheim Halberg Arkivert 5. mars 2016 hos Wayback Machine. www.altomfotball.no. Besøkt 5. oktober 2018

Eksterne lenker
---------------

* 
* Erik Nyheim Halberg. statistikk fra altomfotball.no.
* Arkivert 5. mars 2016 hos Wayback Machine.
* 
*
**«Det er deg jeg skal ha»** er en norsk sang. Melodien ble skrevet av Benedicte Adrian og Ingrid Bjørnov. Teksten ble skrevet av Benedicte Adrian, Ingrid Bjørnov og Ole A. Sørli. Den var ett av bidragene til Melodi Grand Prix 1982, den norske uttagingen til Eurovision Song Contest 1982 i Harrogate i Storbritannia.

Sangen ble framført på norsk av Dollie. Den vant først en duell om finaleplass høsten 1981. Den endte i finalen på en tiendeplass med 23 poeng.

**Jurystemmer**| Melodi | Trondheim | Bergen | Bodø | Stavanger | Tromsø | Kristiansand | Vadsø | Elverum | Ålesund | Porsgrunn | Oslo | Total |
| --- | --- | --- | --- | --- | --- | --- | --- | --- | --- | --- | --- | --- |
| Det er deg jeg skal ha | 1 | 1 | 2 | 3 | 7 | 1 | 2 | 1 | 3 | 1 | 1 | 23 |

Benedicte Adrian, Ingrid Bjørnov og Ole A. Sørli skrev også en engelskspråklig tekst. Den har tittelen «I Want You».

Innspillinger
-------------

* Dollie («Det er deg jeg skal ha»). Utgitt på singlen NotaBene NBS 804 i 1982. Produsert av Ole A. Sørli.
* Dollie («I Want You»). Utgitt på singlen NotaBene NBS 805 i 1982.

Referanser
----------

1. ↑  «Norway 1982» **(engelsk)**. esc-history. Arkivert fra originalen 17. mars 2018. Besøkt 15. august 2014.
2. ↑  Dollie - Det Er Deg Jeg Skal Ha / For Evig (Vinyl) på Discogs
3. ↑  Dollie - I Want You / Forever (Vinyl) på Discogs
**Ronald Alan Naslund** (født 28. februar 1943 i Minneapolis, Minnesota), amerikansk ishockeyspiller som deltok i de olympiske vinterleker 1972 i Sapporo.

Naslund vant en olympisk sølvmedalje under Vinter-OL 1972 i Sapporo. Han var med på det amerikanske laget som kom på andreplass i ishockeyturneringen bak Sovjetunionen. Det var seks lag som spilte i A-gruppen, det ble spilt en enkeltserie der alle lagene møttes en gang. Sovjetunionen vant serien med ti poeng foran USA og Tsjekkoslovakia som begge fikk seks poeng. USA kom foran Tsjekkoslovakia til tross for svakere målforskjell fordi de vant kampen mot Tjekkoslaovakia med 5-1. Naslund spilte alle seks kampene, inklusive kvalifiseringskampen til A-gruppen, og scoret to mål i OL-turneringen.

OL-medaljer
-----------

* 1972 Japans flagg Sapporo - Sølv Sølv i ishockey USAs flagg USA

Eksterne lenker
---------------

* (en) Ronald Naslund – Olympedia Rediger på Wikidata

* (en) Ronald Naslund – Sports-Reference (OL-resultater – arkivert) Rediger på Wikidata

* (en) Ronald Naslund – Hockeydb.com Rediger på Wikidata
**Siteringsindeks** er en type bibliografisk database som lagrer hvilke publikasjoner som refererer hvilke andre. Siteringsindekser brukes innen bibliometrien for å beregne hvilke artikler, hvilke forfattere og hvilke tidsskrifter som har mest innflytelse. Underliggende premiss er at hvis en publikasjon refererers til, er det en anerkjennelse av det siterte arbeidets betydning og innflytelse, slik at måling av antall ganger den er sitert er en indikator på kvalitet. Siteringsindekser gjør det enkelt å se når en publikasjon har blitt sitert av en nyere publikasjon.

Det norske forskningsdokumentasjonssystemet CRIStin er ikke en siteringsindeks siden bare publikasjoner, ikke siteringer lagres.

Kjente siteringsindekser
------------------------

De fleste siteringsindekser er kun tilgjengelig for abonnementer, men enkelte er gratis tilgjengelig som Google Scholar. 

* **Science Citation Index** fra Institute for Scientific Information (ISI). På CD-ROM før 2000, deretter på nett
* **Web of Science**, fra Thomson Reuters siden 2002
* **Scopus**, Elsevier siden 2004
* **Google Scholar**, betaversjon publisert 2004

Indekser som sammenligner institusjoner

* **InCites**, basert på indeksen til Web of Science
* **SciVal**, basert på indeksen Scopus

Referanser
----------

1. ↑  Science Citation Index
2. ↑  Web of Science
3. ↑  scopus.com fra Elsevier
4. ↑  scholar.google.no
5. ↑  nature.com Bibliometrics: The Leiden Manifesto for research metrics av Diana Hicks, Paul Wouters, Ludo Waltman, Sarah de Rijcke& Ismael Rafols 22.04.2015

|  |  |
| --- | --- |
| Oppslagsverk/autoritetsdata | Store Danske Encyklopædi **·** LCCN
 |
**Kreativ problemløsing** er en mental prosess hvor man søker å finne en original og tidligere ukjent løsning på et problem. For å kvalifisere må løsningen være nyskapende og funnet uavhengig.

Utgangspunkt
------------

Prosessen med kreativ problemløsning begynner vanligvis med å definere problemet, hvilket kan medføre at man finner en enkel ikke-kreativ løsning, en læreboksløsning, eller oppdagelse av tidligere løsninger utviklet av andre personer. Dersom den oppdagede løsningen er tilstrekkelig kan den kreative problemløsningen forlates.

Karakteristikker
----------------

En kreativ løsning vil ofte inkludere bruk av bare eksisterende komponenter (den problematiske faktoren) som grunnlag for løsningen. For å oppnå en kreativ løsning kan en endring av perspektiv i mange tilfeller være nyttig. En løsning kan også betegnes som kreativ dersom lett tilgjengelige komponenter kan brkes til å løse problemet innen kort tid. Noen typiske eksempler på slike løsninger kan sees hos tittelkarakteren i tv-serien MacGyver.

Dersom en kreativ løsning har bred anvendelse (det vil si bruksområder som går utover den opprinnelige hensikten) kan den bli referert til som en *innovativ* løsning eller en innovasjon (noen innovasjoner kan også betraktes som en oppfinnelse).

Teknikker og verktøy
--------------------

Det finnes mange teknikker og verktøy for kreativ problemløsning. Noen eksempler kan være å gå fra aktiv problemløsning til istedet se problemet fra andre perspektiver, få inn flere friske ideer, eller forsøke å differensiere konsepter for å unngå forenklet assosiativ tenking.

Se også
-------

* Beslutningsprosesser
* Emosjonell intelligens
* Kognitive forstyrrelser
* Kreative tankeprosesser
* Kreativitet
* Lateral tenking
* Nye teknologier
* Oppfinnelse
* Problemløsning
* Rådgiving
* Strukturert problemløsning
* Systemtenking
* Tankeprosesser
* TRIZ

Referanser
----------

1. ↑  Definition of creative problem solving on Alex Osborn's (inventor of the term and process of brainstorming) Creative Education Foundation website.
2. ↑  Mike Vence about the 9 dots as a corporate promotion of creative thinking at the Walt Disney Company (Creative Thinking Association website)
3. ↑  About creative problem solving in an invitation to a conference by the University of South Alabama
**Kravbehandling** (kravteknikk, kravhåndtering, kravstyring) er den disiplinen innenfor programvareutvikling som tar for seg *systematisk* framtagelse, analyse, spesifikasjon og validering av krav til programvaren. Disse aktivitetene legger grunnen for alt senere arbeid med programvaren, og det derfor er kritisk at de blir gjennomført på en god måte.

Et krav i programvaresammenheng er ifølge IEEE en egenskap programvaren må ha for å løse et problem i den virkelige verden. Kravet kan være myntet på å automatisere en arbeidsprosess for brukeren, støtte under en forretningsprosess for en organisasjon, rette opp feil i eksisterende programvare, styre en innretning eller andre ting.

Et skille kan trekkes mellom *produktkrav* og *prosesskrav*. Et produktkrav kan være av typen «alle kursdeltagere skal ha et unikt deltagernummer», mens et prosesskrav kan være av typen «programvaren skal skrives i C++».

IEEE bryter kravdisiplinen ned i følgende underliggende aktiviteter:

* Framtagning
* Analyse
* Spesifikasjon
* Validering

Typiske deltagere i prosessen kan være brukere, kunder, markedsanalytikere, drift & forvaltning, lovgivende myndigheter og programmerere.

Rational Unified Process har to hovedkategorier for krav: *Funksjonelle krav* (gjerne i form av bruksmønster) og *ikke-funksjonelle krav*. Kravene organiseres i *6 kategorier* (**FURPS+**):

1. **Funksjonalitet** (***f**unctionality*): egenskaper, muligheter, generalitet, sikkerhet
2. **Brukeropplevelse** (***u**sability*): Human factors, estetikk, konsistens, dokumentasjon
3. **Pålitelighet** (***r**eliability*): hyppighet og alvorlighet av svikt, gjennopprettbarhet, forutsigbarhet, nøyaktighet, midlere tid før feil
4. **Ytelse** (***p**erformance*): hastighet, effektivitet, ressursforbruk, gjennomstrømning, svartid
5. **Drift- og vedlikeholdbarhet** (***s**upportability*): testbarhet, utvidbarhet, tilpasningsbarhet, vedlikeholdbarhet, kompatibilitet, konfigurerbarhet, servicevne, installerbarhet, lokaliserbarhet, portabilitet
6. **Føringer** (***d**esign constraints*): lover og forskrifter, føringer i design, implementering og grensesnitt, fysiske føringer

Referanser
----------

1. ↑  FRUPS+ *Robert B. Grady*, **Practical Software Metrics for Project Management and Process Improvement**, Prentice Hall, 1992

Eksterne lenker
---------------

* IEEE Guide to the Software Engineering Book of Knowledge (engelsk)
* Mal for en kravspesifikasjon (engelsk) (død lenke)

|  |  |
| --- | --- |
| Oppslagsverk/autoritetsdata | GND **·** LCCN
 |
**Kravspesifikasjon** eller **problemanalyse** er i informatikken et ord som brukes til å beskrive alle oppgaver som inngår i undersøkelse, avgrensning og definisjon av et nytt eller endret datasystem. Kravspesifikasjon er en viktig del av programvareutvikling; hvorved forretningseksperter eller programvareutviklere identifiserer en kundes (eller sluttbrukers) behov og krav; når disse krav er identifisert er de i stand til å utvikle en løsning.

I det meste av informatikkens historie er kravspesifikasjon blitt ansett for å være en relativt nem del av hele programvareutviklingen. Siden 1990-årene er det blitt stadig mere anerkjent som den viktigste del av prosessen; for hvis ikke man får lagd en god kravspesifikasjon er det nærmest umulig å få implementert programvare som oppfyller kundens krav og behov og som blir ferdig til tiden.

Se også
-------

* V-modellen

Referanser
----------

1. ↑  snl.no

Eksterne lenker
---------------

* (en) Requirements analysis – kategori av bilder, video eller lyd på Commons Rediger på Wikidata
* Erfaringer med kravspecifikation
* Den gode kravspecifikation
**Ronald Ridenhour** (født 6. april 1946 i Oakland i California i USA, død 10. mai 1998 i Metairie i Louisiana) var en amerikansk soldat som deltok i Vietnamkrigen. Ridenhour spilte en avgjørende rolle i avsløringen av hva som egentlig hadde foregått under massakren av sivile sørvietnamesere 10. mai 1968, kjent som My Lai-massakren.

Kompaniet ledet av løytnant William Calley inntok landsbyen My Lai den 16. mars 1968. De amerikanske soldatene antok at byen ble forsvart av FNL og forberedte seg på kamp. Kun tre FNL-soldater befant seg i området og disse ble drept rett utenfor landsbyen. Da avdelingen ledet av Calley ankom My Lai 4 fantes det ingen fiendtlige soldater igjen. Allikevel begynte soldatene å drepe innbyggerne som for det meste besto av bønder, kvinner og barn. Kvinner ble voldtatt, husdyrene skutt og husene satt i brann.

Ridenhour hadde ikke selv vært innblandet i massakren, men fikk vite om den av en venn. Han samlet inn vitnesmål fra soldater som hadde vært med på operasjonen. Etter å ha returnert til USA skrev han rundt 30 brev til forskjellige kongressmedlemmer og tjenestemenn ved Pentagon med beskrivelse av drapene på sivile i My Lai. To kongressmedlemmer kontaktet forsvaret og en undersøkelseskommisjon ble nedsatt.

Utredningen ledet blant annet til at William Calley ble stilt for retten og dømt til livsvarig fengsel for drap på 22 sivile vietnamesere. Straffen ble senere gjort om til husarrest, først i 20 år og senere i 10. Calley ble en fri mann allerede i 1974.

Ridenhour utdannet seg til journalist og ble i 1987 tildelt journalistprisen George Polk Award for avsløring av en stor skattesak i New Orleans.

Referanser
----------

1. ↑  Ronald Ridenhour, 52, Veteran Who Reported My Lai Massacre
2. ↑  Marco Smedberg: Vietnamkrigen 1880–1980, Historiska Media, Lund 2008, side 213 ff. ISBN 978-91-85507-88-7
3. ↑  Kari Andén-Papadopoulos: Kameran i krig: den fotografiska iscensättningen av Vietnamkriget i svensk press, Brutus Östlings Bokförlag Symposion, Stockholm 2000, side 132. ISBN 91-7139-476-1.
4. ↑  Ridenhours brev, den 29. mars 1969 Arkivert 9. februar 2011 hos Wayback Machine.
5. ↑  George Polk Award Winners 1987

|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** VIAF **·** LCCN **·** ISNI
 |
**Strøk og fall** er to begreper som brukes for å angi hvordan en geologisk flate er orientert i rommet. Strøk er retningen på skjæringslinjen mellom flaten og horisontalplanet. Fall er vinkelen mellom flaten og horisontalplanet. Hvis en oppgir disse to verdiene, er flaten entydig bestemt. Geologiske kart angir ofte strøk og fall.

Eldre tysk illustrasjon  
*Streichen* – strøk  
*Fallen* – fall
Blå flate – horisontalplanet  
Grønn flate – vertikalplanet  
Rosa flate – geologisk flate  
σ – strøk  
φ – fall
Klinometerkompass
Geologer måler strøk og fall ved hjelp av klinometerkompasser, som er en kombinasjon av kompass og klinometer (helningsmåler). Det finnes også mobiltelefonapper som kan gjøre slike målinger. Strøk oppgis som regel som en asimut der nord er 0°, og vinkelen måles medsols. Fallets retning nedover skal alltid ligge til høyre for strøket, og strøket kan ha verdier mellom 0°–360°. Fallet har verdier mellom 0°–90°. Som et eksempel kan strøk og fall for en flate som heller 30° mot sørøst, angis som 135/30.

Kilder
------

* Odd Nilsen (2007). «Geologiske strukturmålinger med klinometerkompasset» (PDF). Institutt for Geofag, Universitetet i Oslo. Besøkt 21. juni 2016.
**Synnøve Søe** (født 3. april 1962 i Herlev, død 15. januar 2018 i Aarhus) var en dansk forfatter og journalist.

Synnøve Søe var datter av journalist og høyskolemann Poul Erik Søe og halvsøster til journalisten Jeppe Søe. Hun hadde i en periode sitt eget talkshow *Synnøves* på dansk TV 3, og arbeidet i de senere år for TV 2/Bornholm. Siden flyttet hun til Aarhus.

Søe debuterte som forfatter i 1989 med romanen *Fars*. I 1990 utga hun *No Credit*. I 2006 kom romanen *Når den blå hane galer* og i 2007 romanen *Drengen på stigen*. *Skifte* fra 2009, er en bok som svever mellom biografi og fiksjon. I 2014 utga hun sin siste bok *Forbudt torsdag*.

I 2008 mottok hun Statens Kunstfonds treårlige arbeidslegat.

Referanser
----------

1. ↑  Ulrik Bachmann (15. januar 2018). «Synnøve Søe fundet død». ekstrabladet.dk/. Besøkt 16. januar 2018.
2. ↑  «Poul Erik Søe». gravsted.dk. Besøkt 16. januar 2018.
3. ↑  Signe Juul Kraft (2008). «Synnøve Søe». forfatterweb.dk/. Besøkt 16. januar 2018.
4. ↑  «Forfatter og journalist Synnøve Søe er død». politiken.dk. 15. januar 2018. Besøkt 16. januar 2018.

Eksterne lenker
---------------

* (da) Synnøve Søe på bibliografi.dk

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC
 |

Portal: Danmark
Et **synonym** er et ord som har samme eller liknende betydning som et annet ord.

Synonymer er substantiv, verb, adverb eller adjektiver. Det er relativt sjelden at to ord har eksakt lik betydning, derfor blir ofte nyansene betont i ordbøker og leksikon. Noen språkforskere mener at ingen synonymer har nøyaktig lik betydning fordi de har oppstått på forskjellig måte, har forskjellig klang, andre assosiasjoner, forskjellig formell sammenheng – en advokat vil bruke andre ord i et juridisk dokument enn i dagligtale om samme tema. 

En ordbok med synonymer kalles en synonymordbok (se også thesaurus). Det motsatte av et synonym er et antonym (*synonym* og *antonym* er antonymer).

I biologisk nomenklatur blir det av og til foreslått navn på arter eller grupper som allerede har navn. Det nye navnet blir da betegnet et «junior-synonym» og blir avvist til fordel for det eldre navnet.

Eksempler
---------

* *Fort – rask – hurtig*
* *Hus – bygning*
* *Boks – eske*
* *Kjekt – gøy – morsomt*

Flertall
* Hus – bebyggelse

Figurativt
* «Hollywood var synonymt med umoralskhet» (Doris Kearns Goodwin)

Se også
-------

* Homonym
* Antonym

Eksterne lenker
---------------

* Synonymordboken
* Norske synonymer
* Norsk synonymordbok der brukere selv kan bidra

|  |  |
| --- | --- |
| Oppslagsverk/autoritetsdata | Encyclopædia Britannica **·** Nationalencyklopedin **·** GND **·** LCCN **·** BNF **·** BNF (data) **·** NKC
 |
**Michał Elwiro Andriolli** (født 2. november 1836 i Vilna i Tsarrussland, død 23. august 1893 i Nałęczów i Polen) var en polsk maler og arkitekt. Han er særlig kjent for sine illustrasjonar av Adam Mickiewicz' episke dikt *Pan Tadeusz*, og for sine villaer i Warszawas forstader.

Liv og virke
------------

### Bakgrunn

Andriolli var etterkommer av italienske immigranter som i kjølvannet av napoleonskrigene slo seg ned i Polen. Andriolli studerte fra 1855 ved Moskvas skole for maleri og billedhugging. Han fortsatte studiene fra 1858 ved St. Petersburgs kunstkademi. Etter tilbakekomsten til Polen mottok han et stipend som han i 1861 benyttet til en reise til Roma. I Roma studerte han ved Accademia San Luca.

Illustrasjon til *Pan Tadeusz*
### Virke

Andriolli tok del i januaroppstanden i 1863, og flyktet etter denne fra Polen. Han bodde til å begynne med i London og så i Paris. I 1866 vendte han tilbake til det tsarstyrte Polen, som utsending for polske emigranter. Han ble arrestert og dømt, og deretter sendt til en katorga (straffeleir) i Vjatka. Først i 1871 ble han benådet. Han slo seg deretter ned i Warszawa, der han arbeidet som illustratør for forskjellige aviser.

Han ble en av de mest kjente polske illustratørene av sin tid, og mottok mange oppdrag ril å illustrere verker som ble regnet som klassiske i polsk litteratur. Særlig kjente er illustrasjonene til *Pan Tadeusz* og *Konrad Wallenrod*. Disse laget han mellom 1879 og 1882. Mellom 1883 og 1886 bodde Andriolli i Paris, der han illustrerte franske utgaver av verker av Shakespeare og James Fenimore Cooper.

Sine siste leveår tilbragte han i en liten villa i nærheten av Anielin ved elven Swider, ikke langt fra Warszawa. Etter å ha tegnet sin egen villa, fikk Andriolli oppdrag om lage utkast til flere villaer. Slik utviklet han en karakteristisk arkitekturstil som ble kalt *Świdermajer* og som kom til å prege flere forstader av Warszawa.

Referanser
----------

1. 1 2   Benezit Dictionary of Artists, «Elviro Michael Andriolli», Benezit-ID B00005012[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Sejm-Wielki.pl profil-ID psb.255.1[Hentet fra Wikidata]
4. ↑   Gemeinsame Normdatei, besøkt 4. mai 2014[Hentet fra Wikidata]
5. ↑   Internetowy Polski Słownik Biograficzny, Internetowy Polski Słownik Biograficzny ID michal-elwiro-andriolli-malarz-ilustrator-wiesz[Hentet fra Wikidata]
6. ↑   Gemeinsame Normdatei, besøkt 1. januar 2015[Hentet fra Wikidata]

Eksterne lenker
---------------

* Andriollis tegninger til *Pan Tadeusz*

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NLA **·** NKC
 |
**Tromsøbreen** er en 4,5 km lang og 7 km² stor isbre langt sør på Spitsbergen, Svalbard, i fjellområdet i nordøstlige Sørkapp Land. Breen renner sørover fra Hedgehogfonna og Claus Andersenfjellet (644 m) i nord og sørver mellom de bratte Hagerupfjellet (489 m) og Havkollen (398 m) ned mot havet og Isbukta. Breen når ikke helt fram til havet, men skyver foran seg en stor endemorene som når havet, 1 km fra brekanten.

Foto sett fra vest, med Tromsøbreen som den bakerste av to smale breer rennende fra midt i bildet og sørover (mot høyre), i retning av Isbukta.  Foto: Erlend Bjørtvedt 
Tromsøbreen er forbundet med Hedgehogfonna i nord i en bred, morenefri overgangssona, og i nordvest grenser den mot Russefjella og via Russefjellpasset kommer man ned i Vassilievbreen, som ikke direkte grenser mot Tromsøbreen.
Breen er oppkalt etter byen Tromsø, som mange oppdagere og fangstmenn seilte ut fra.

Referanser
----------

1. ↑  Tromsøbreen *Stadnamn i norske polarområde*, Norsk polarinstitutt. Besøkt 14. april 2013

|  |  |
| --- | --- |
| Oppslagsverk/autoritetsdata | GeoNames **·** Norsk polarinstitutt
 |
**Henry Pottinger, 1. baronett** (født 3. oktober 1789, død 18. mars 1856) var en britisk–irsk soldat og koloniadministrator. Han var den første britiske guvernøren i Hongkong.

Bakgrunn og virke
-----------------

### Bakgrunn

Pottinger ble født i Mount Pottinger som på den tiden var et landbruksområde utenfor Belfast i Irland. Han var sønn av Eldred Curwen Pottinger og Anne Gordon. Han studerte ved Belfast Royal Academy.

### Kolonialadministrasjonen

Pottinger dro til Bombay i 1801 og sluttet seg til Det britiske ostindiske kompani i 1806. Han kjemper i Mahrattakrigen i 1809 som løytnant. 

Pottinger utforsket senere mye av landet mellom India og Persia og ble residerende administrator av Sindh i 1820. Han hadde senere den samme stillingen i Hyderabad. 

Pottinger giftet seg med Susanna Maria Cooke i 1820, og de fikk i 1831 en sønn, Frederick, som skulle bli beryktet for sine sammenstøt med bushrangere som politiinspektør i New South Wales i Australia.

Pottinger ble den andre britiske administratoren av Hongkong den 12. august 1841 og den første guvernøren av Hongkong 26. juni 1843. Han var guvernør til 8. mai 1844. Før denne utnevnelsen ledet Pottinger en marine som skulle beseire Yishan ved Humen. Som utsending for Storbritannia forhandlet han frem betingelsene i Nankingavtalen (1842) som gjorde slutt på første opiumskrig med det kinesiske Qingimperiet.

I sin korte periode som guvernør etablerte Pottinger utøvende og lovgivende forsamlinger, hvor den ene diskuterte politiske saker, mens den andre satte sammen lovgivning. Men forsamlingene var ikke samlet ofte, og dette gav Pottinger makt til å bestemme politikken. Mens han var guvernør, ble Hongkong den viktigste havnen for opiumshandelen i Kina. Mot slutten av sin tjeneste mistet Pottinger støtten fra lokale britiske handelsmenn og ble isolert. Han forlot Hongkong den 7. mai 1844.

Pottinger ble medlem av Det kongelige råd i 1844 og ble guvernør i Kappkolonien i 1847 og også i Madras samme år. Han ble forfremmet til generalløytnant i 1851. 

Han døde etter å ha pensjonert seg på Malta i 1856.

Referanser
----------

1. 1 2   Gemeinsame Normdatei, besøkt 10. mai 2014[Hentet fra Wikidata]
2. 1 2   A Biographical Sketch-book of Early Hong Kong, side(r) 13, kapittel 2[Hentet fra Wikidata]
3. ↑   Autorités BnF, data.bnf.fr, besøkt 10. oktober 2015[Hentet fra Wikidata]
4. ↑   Dictionary of Irish Biography, Dictionary of Irish Biography-ID 007444[Hentet fra Wikidata]
5. ↑   Social Networks and Archival Context, SNAC Ark-ID w65d9680, besøkt 9. oktober 2017[Hentet fra Wikidata]
6. ↑   The Peerage person ID p71640.htm#i716398, besøkt 7. august 2020[Hentet fra Wikidata]
7. 1 2 3   The Peerage[Hentet fra Wikidata]

|  |  |
| --- | --- |
| Oppslagsverk/autoritetsdata | Encyclopædia Britannica **·** Dictionary of Irish Biography **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |
**Henry Sotvedt** (født **Asbjørn A. Såtvedthagen**, 2. mars 1908 i Øvre Sandsvær, død 21. april 1982) var en norsk-canadisk skiløper, skihoppdommer og organisator. Han representerte Vancouver Ski Club.

Han emigrerte til Canada i 1929 og slo seg etter hvert ned i West Vancouver. Sotvedt og de to andre norsk-kanadiske skihopperne Nordal Kaldahl og Tom Mobraaten, som alle opprinnelig kom fra Kongsberg, ble gjerne kalt «The Three Musketeers» (De tre musketerer). Henry Sotvedt konkurrerte på elitenivå i spesielt hopp, kombinert og alpint, og vant flere regionale mesterskap i hopp og kombinert. I 1937 ble han beste canadier i det canadiske mesterskapet i kombinert. (På den tiden kunne også utlendinger bli canadisk mester).

Sotvedt ble hoppdommer i 1939, og avanserte til internasjonal dommer i 1960. Han var blant annet dommer under VM i Zakopane i 1962, VM i Oslo i 1966 og skiflygingsuka i Ironwood (Copper Peak) i 1970, og sjef for lengdemålerne under VM i Štrbské Pleso i 1970.

Han hadde flere verv i skiforbundet Canadian Amateur Ski Association (CASA), han var leder for det canadiske skilaget under OL i Innsbruck i 1964, og var FIS-delegert. Han var også representant for Vancouver som søkerby for OL i 1976 og 1980 under IOK-sesjonene i 1970 og 1974.

Sammen med Gus Johnson drev Henry Sotvedt i mange år en skiforretning i Vancouver. Han ble tatt opp i The Canadian Ski Hall of Fame i 1983.

Referanser
----------

1. ↑  Geni: Ragna Amalie Såtvedthagen (Syvertsen Balfot) (besøkt 18. august 2011)
2. ↑  Digitalarkivet: Folketelling 1910 for Øvre Sandsvær herred[*død lenke*] (besøkt 19. august 2011)

Kilder
------

* The Canadian Ski Hall of Fame: Henry Sotvedt[*død lenke*]
* Hollyburn Heritage Society: A Brief History of Ski Jumping in BC (skrevet av Iola Knight, besøkt 18. august 2011)
* MemoryBC: Anne Sotvedt (besøkt 18. august 2011)
* Donald Grant: Heroes of the Harnessed Hickory (med video, besøkt 18. august 2011)
| Medaljeoversikt |
| --- |
| Konkurrerte for Norges flagg Norge |
| Turn: |
| Olympiske leker |
| Gull | "Ekstralekene" 1906 i Athen |  Lagkonkurranse |
| Sølv | OL 1908 i London |  Lagkonkurranse |

**Oskar (Oscar) Wilhelm Bye** (født 3. juni 1870 i Christiania, død 30. april 1939 i Oslo) var en norsk turner.

Han representerte Chistiania Turnforening, og var også med i det første styret i Christiania Turnforenings Idrætsparti da dette ble stiftet i 1910.

Som aktiv deltok han i sommer-OL 1906, som ikke lenger er offisielt anerkjent av Den internasjonale olympiske komité, og Turn under Sommer-OL 1908. I 1906 vant han sammen det norske laget gull i lagkonkurransen, og i 1908 fikk de sølv. Han var norsk flaggbærer under OL 1908.

Oskar jobbet i 1910 som maler og var gift med Ingeborg Marie (1870) fra Eidsvoll.

Referanser
----------

1. ↑  Folketellingen 1910 for Christiania.

Eksterne lenker
---------------

* (en) Oskar Bye – Olympedia Rediger på Wikidata

* (en) Oskar Bye – Sports-Reference (OL-resultater – arkivert) Rediger på Wikidata

* (en) Oskar Bye – databaseOlympics.com (arkivert) Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |
***Cepurus*** er en slekt av snutebiller som lever på ulike slags urter.

Utseende
--------

Små til middelsstore snutebiller med bred, skjellkledt kropp. Hodet er middels stort med en middels lang, slank, krum snute. Fasettøyenene er ganske store og noe utstående. Antennene er 11-leddete og knebøyde. Det innerste leddet (antenneskaftet) er noe kølleformet, antennesvøpen består av sju ledd og antennene ender i en kompakt, tre-leddet kølle. Brystskjoldet (pronotum) er bredere enn langt, mye smalere enn dekkvingene, med rundede sider, tett skjellkledt. Dekkvingene er brede, parallellsidige i de fremre 3/4, med tydelige skuldre og punktrader. De har ofte markerte lengdestriper dannet av lyse og mørke skjell. Beina er middels lange og kraftige.

Levevis
-------

Engsnutebillene lever på ulike slags urter, spesielt i erteblomstfamilien (Fabaceae) og skjermplantefamilien (Apiaceae). De er vanligvis noe spesialiserte, slik at hver art spesialiserer seg på en familie eller slekt av vertsplanter. Larvene til engsnutebillene skiller seg fra de fleste snutebillelarver ved at de spiser på utsiden av plantene, ikke inne i dem.

Utbredelse
----------

Slekten er utbredt i Vest-Afrika.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen Polyphaga Emery, 1886
		- Gruppen (infraorden) Cucujiformia Lameere, 1938
			* Overfamilien snutebiller, Curculionoidea Latreille, 1802
				+ Familien snutebiller, Curculionidae Latreille, 1802
					- Underfamilien **engsnutebiller, Hyperinae** Lacordaire, 1863
						* Stammen Cepurini Capiomont, 1867
							+ Slekten ***Cepurus*** Schönherr, 1834
								- *Cepurus caliginosus* Schönherr, 1833
								- *Cepurus capiomonti* Faust, 1882
								- *Cepurus festivus* Hoffmann, 1963
								- *Cepurus impressicolle* Hustache, 1937
								- *Cepurus torridus* Schönherr, 1834
								- *Cepurus viridulus* Hustache, 1932

Referanser
----------

1. ↑  «Artsdatabankens artsopplysninger». Artsdatabanken. 16. oktober 2020. Besøkt 16. oktober 2020.

Kilder
------

* Fitzgerald, T.D.: *Social Caterpillars*

Eksterne lenker
---------------

* (en) *Cepurus* i Encyclopedia of Life Rediger på Wikidata

* (en) *Cepurus* i Global Biodiversity Information Facility Rediger på Wikidata
***Cephonodes kingii*** er en sommerfugl som tilhører familien svermere (Sphingidae). Den ligner på en humlesvermer (slekten *Hemaris*) og har liksom disse gjennomsiktige vinger uten skjell. *C. kingii* finnes over store deler av Australia.

Utseende
--------

En forholdsvis liten svermer (vingespenn 40 – 65 mm) som ligner på en humle. **Kroppen** er kort og tykk, gulaktig olivengrønn, **hodet** stort og bredt med velutviklet sugesnabel. Antennene er tykkere mot spissen, ytterst med en liten krok, vel halvparten så lange som forvingene. **Bakkroppen** har et bredt, svart tverrbånd og ender i en hale av lange, svarte og oransje hår. **Forvingene** er glassklare med mørkebrune årer, ved roten olivengrønne og i spissen brune. **Bakvingene** er glassklare, olivengrønne langs innerkanten. **Larven** varierer i farge fra grønn til grønnsvart, hornet på bakkroppen er S-formet.

* ♀♀
* ♀ △ ♀ △

Levevis
-------

Larvene lever på bladene av *Canthium* sp. Som andre humlesvermere flyr de voksne sommerfuglene om dagen, da de gjerne besøker blomster.

Kilder
------

* Carter, D. (1994) Sommerfugler fra hele verden. Teknologisk Forlag. ISBN 82-512-0438-0

Eksterne lenker
---------------

* (en) *Cephonodes kingii* i Global Biodiversity Information Facility Rediger på Wikidata

* (en) *Cephonodes kingii* hos NCBI Rediger på Wikidata

* (en) *Kategori:Cephonodes kingii* – bilder, video eller lyd på Wikimedia Commons Rediger på Wikidata

* (en) *Cephonodes kingii* – galleri av bilder, video eller lyd på Wikimedia Commons Rediger på Wikidata
**Cepurini** er en gruppe av snutebiller som lever på ulike slags urter.

Utseende
--------

Små til middelsstore snutebiller med bred, skjellkledt kropp. Hodet er middels stort med en middels lang, slank, krum snute. Fasettøyenene er ganske store og noe utstående. Antennene er 11-leddete og knebøyde. Det innerste leddet (antenneskaftet) er noe kølleformet, antennesvøpen består av sju ledd og antennene ender i en kompakt, tre-leddet kølle. Brystskjoldet (pronotum) er bredere enn langt, mye smalere enn dekkvingene, med rundede sider, tett skjellkledt. Dekkvingene er brede, parallellsidige i de fremre 3/4, med tydelige skuldre og punktrader. De har ofte markerte lengdestriper dannet av lyse og mørke skjell. Beina er middels lange og kraftige.

Levevis
-------

Engsnutebillene lever på ulike slags urter, spesielt i erteblomstfamilien (Fabaceae) og skjermplantefamilien (Apiaceae). De er vanligvis noe spesialiserte, slik at hver art spesialiserer seg på en familie eller slekt av vertsplanter. Larvene til engsnutebillene skiller seg fra de fleste snutebillelarver ved at de spiser på utsiden av plantene, ikke inne i dem.
Den søramerikanske arten *Phelypera distigma*, som har larver som lever på bladene av et tre, er uvanlig i og med at larvene lever mange sammen i likhet med mange sommerfugler og planteveps. De danner sirkler for å forsvare seg om de blir angrepet. Når de skal forflytte seg fra et tre til et annet, skjer det som et "tog" der hver larve følger tett etter den forrige.

Utbredelse
----------

Gruppen er utbredt i tropiske områder. Den mangler i Nord-Amerika og har bare én art i Palearktis, i det sørøstlige Sibir.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen Polyphaga Emery, 1886
		- Gruppen (infraorden) Cucujiformia Lameere, 1938
			* Overfamilien snutebiller, Curculionoidea Latreille, 1802
				+ Familien snutebiller, Curculionidae Latreille, 1802
					- Underfamilien **engsnutebiller, Hyperinae** Lacordaire, 1863
						* Stammen Cepurini Capiomont, 1867
							+ Slekten *Cephalalges* Schönherr, 1840
							+ Slekten *Cepurellus* Heller, 1908
							+ Slekten *Cepurus* Schönherr, 1834
							+ Slekten *Chloropholus* Chevrolat, 1843
							+ Slekten *Eurychirus* Waterhouse, 1853
							+ Slekten *Fronto* Petri, 1901
							+ Slekten *Frontodes* Marshall, 1920
							+ Slekten *Haplopodus* Marshall, 1946
							+ Slekten *Isorhinus* Capiomont, 1867
							+ Slekten *Larinosomus* Capiomont, 1867
							+ Slekten *Nothyperus* Marshall, 1948
							+ Slekten *Phelypera* Jekel, 1865
							+ Slekten *Saginesis* Pascoe, 1872
							+ Slekten *Tanarus* Hustache, 1921
							+ Slekten *Tylopterus* Capiomont, 1867

Referanser
----------

1. ↑  «Artsdatabankens artsopplysninger». Artsdatabanken. 16. oktober 2020. Besøkt 16. oktober 2020.

Kilder
------

* Fitzgerald, T.D.: *Social Caterpillars*

Eksterne lenker
---------------

* *Cepurini* – detaljert informasjon på Wikispecies Rediger på Wikidata
**Morceaux de fantaisie** (fransk for *Fantasistykker*, russisk: Пьесы Фантазии, Pyesy Fantazii), op. 3, er navnet på en samling med fem kortere verker for pianosolo, komponert av Sergej Rakhmaninov i 1892. Tittelen er mer ment som et bilde på hvordan stykkene skal spilles, da ingen av de fem komposisjonene går under definisjonen fantasier. Samlingen ble dedikert Anton Arenskij, Rakhmaninovs harmonilærer ved Moskvas konservatorium.

Stykkene i samlingen
--------------------

### Elegi i ess-moll

*Elegi* er et mer saktegående og meditativt stykke enn de andre fire.
*Elegi* (Элегия, *Elegiya*) er en musikalsk elegi som skal spilles i moderat tempo.

### Preludium i ciss-moll

*Utdypende artikkel: Ciss-moll-preludiet*
Det andre stykket, *Preludium* (Прелюдия, *Prelyudiya*), er uten tvil det mest berømte i samlingen.

### Melodi i E-dur

*Melodi* er et kort stykke med et stort klimaks mot slutten.
*Melodi* (Мелодия, *Melodiya*) er av kort lengde, og skal spilles «sostenuto». Rakhmaninov gjorde betydelige omskrivinger av dette i 1940.

### Pulcinella

*Pulcinella* spilles sterkt og ekspressivt.
Det fjerde stykket, kalt *Pulcinella* (Полишинель, *Polishinyelʹ*), er i fiss-moll, og skal spilles hurtig og livlig («allegro vivace»). Det er et karakterstykke i tredelt form (A-B-A), med en melodiøs og lyrisk midtdel, samt lynrask begynnelse og slutt. Navnet kommer fra klovnen med samme navn, kjent fra Commedia dell'arte.

### Serenade

Samlingen slutter med *Serenade* (Серенада, *Serenada*). I likhet med *Melodi i E-dur* ble dette stykket omskrevet av komponisten i 1940.

Eksterne lenker
---------------

* Morceaux de fantaisies, op. 3: Fritt tilgjengelige noter i International Music Score Library Project.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** NLA
 |
**Anton Marinius Hanche** (født 7. desember 1849 i Horten, død 31. mars 1924) var en norsk forlegger, sanginstruktør og kordirigent.

Hanche gikk inn i marinemusikken som 15-åring, og ble der i åtte år. Her begynte han å praktisere som sanglærer for de andre soldatene, noe som ble starten på et livslangt arbeid for korsangen. Han var spesielt opptatt av religiøs korsang, og dirigerte både blandede voksenkor og barnekor. I 1923 fikk A.M. Hanche kongens fortjenstmedalje i gull for arbeidet med den religiøse korsangens utvikling i Norge.

A.M. Hanche begynte med forlagsvirksomhet i Christiania i 1864. Her utgav han blader som *Ungdomstidende* (senere *Norsk Ungdomsblad*) og *Kvindernes Blad*. Han stod også bak bokserien *Norges Handel, Sjøfart og Industri*, der næringslivet i hver av Norges største byer ble presentert i hvert sitt bind. Han tok også initiativet til lignende bokverk i Sverige og Finland. Etter A.M. Hanches død ble forlagsvirksomheten viderført av sønnen Josef Hanche.

Referanser
----------

1. ↑   Aftenposten, side(r) 3, utgitt 31. mars 1924[Hentet fra Wikidata]
2. ↑   www.kongehuset.no[Hentet fra Wikidata]
3. 1 2  *Kristiania nærings- og forretningsliv i tekst og billeder*. A. M. Hanches boktrykkeri & forlag. 1925. s. 32-33.
4. 1 2  «† A.M. Hanche». *Aftenposten*, 31. mars 1924.

|  |  |
| --- | --- |
| Oppslagsverk/autoritetsdata | Historisk befolkningsregister **·** BIBSYS **·** VIAF
 |
**Gunnar Gjerdrum Kagge**  (født 14. april 1960) er en norsk *Aftenposten*-journalist og forfatter.

Kagge er cand. philol. i historie fra Universitetet i Oslo og har 40 års erfaring som journalist. Han skriver for det meste om utenriksnyheter. Tidligere jobbet han med politikk og økonomi. Han har arbeidet mye med popularisering av historie. Fra 2009 hadde han i *Aftenposten* i fire år ukentlige artikler om alle verdens land. Han har utgitt boken *Den store reiseguiden* (2005) sammen med reiselivsguru Jens A. Riisnæs. Han har også skrevet *Vårt århundre* (1998), en faktabok om det 20. århundre for barn, flere vitsebøker og en «ledelsesbok for de som blir ledet», *Trollet sprekker når du ler av sjefen* (2007). Kagge er utdannet historiker ved Universitetet i Oslo. Han er svoren sykkelentusiast og reiser mye, helst på sykkelsetet for å oppleve historiske steder.
I 2019 ga han ut «Nordmarkas beste turer, til fots, på ski, til vanns og på sykkel».

Sommeren 2016 syklet han alene tvers over USA i forkant av Presidentvalget. En viktig hensikt med turen over det amerikanske kontinentet var å bedrive gammeldags, oppsøkende journalistikk og snakke med lokalbefolkningen. Hovedtemaet var det forestående presidentvalget i USA. Amerikansk politikk er nemlig en annen av Kagges favorittinteresser.

Underveis informerte han *Aftenposten*-leserne om stemningen blant velgere langs ruta. I tillegg fulgte drøyt 4 250 ham gjennom Facebook-bloggen «Sykkelgunnar», hvor han ga sine daglige doser med historier og inntrykk, formidlet gjennom tekst, bilder og videoinnslag.

Et artig faktum er at Gunnar Kagge sykler på en amerikansk bygget sykkel av merkert **Gunnar**, bygget av sykkelfabrikken *Waterford*.

Bibliografi
-----------

* *Verdens land*
* *Forbudstid, den norske krigen mot brennevinet*
* *Den store reiseguiden* sammen med Jens A. Riisnæs
* *Vårt århundre*
* *Trollet som spekker når du ler av sjefen*
* *Å sykle USA på tvers*
* *Nordmarkas beste turer*

Referanser
----------

1. ↑   www.birthday.se[Hentet fra Wikidata]

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND
 |
**Kelly Anne McCormick** (født 13. februar 1960 i Anaheim), amerikansk stuper som deltok i de olympiske leker 1984 i Los Angeles og 1988 i Seoul.

McCormick vant en olympisk sølvmedalje under Sommer-OL 1984 i Los Angeles. Hun kom på andreplass i 3 meter sviktstup for damer bak Sylvie Bernier fra Canada.

Fire år senere, under Sommer-OL 1988 i Seoul, kom hun på tredjeplass i 3 meter sviktstup bak Gao Min og Li Qing begge fra Kina.

Hun er datter til Patricia McCormick som vant to olympiske gullmedaljer i stuping i både 1952 i Helsingfors og 1956 i Melbourne.

McCormick vant gull i 3 meter sviktstup både 1983 i Caracas i Venezuela og 1987 i Indianapolis i USA.

OL-medaljer
-----------

* Sølv 1984 USAs flagg Los Angeles - Sølv i stuping, 3 m sviktstup damer USAs flagg USA
* Bronse 1988 Sør-Koreas flagg Seoul - Bronse i stuping, 3 m sviktstup damer USAs flagg USA

Eksterne lenker
---------------

* (en) Kelly McCormick – Olympics.com Rediger på Wikidata

* (en) Kelly McCormick – Olympic.org Rediger på Wikidata

* (en) Kelly McCormick – Olympedia Rediger på Wikidata

* (en) Kelly McCormick – Sports-Reference (OL-resultater – arkivert) Rediger på Wikidata

* (en) Kelly McCormick – Swimming Hall of Fame Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |